KLASA: 034-13/24-01/4

URBROJ: 711-02-02/04-2024-3

Zagreb, 22. travnja 2024.

**Povjerenstvo za odlučivanje o sukobu interesa** (dalje u tekstu: Povjerenstvo), OIB: 60383416394, u sastavu Aleksandre Jozić-Ileković kao predsjednice Povjerenstva, te Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 2. Zakona o sprječavanju sukoba interesa (Narodne novine, broj 143/21., u daljnjem tekstu: ZSSI) **u postupku redovite provjere imovinskih kartica obveznika Lukše Novaka, OIB: 163009238392, člana Uprave – direktora trgovačkog društva Zračna luka Split d.o.o.,** 22. travnja 2024. g., donijelo je

**ZAKLJUČAK**

**Nije utvrđen nesklad, odnosno nerazmjer između prijavljene imovine obveznika Lukše Novaka, člana Uprave – direktora trgovačkog društva Zračna luka Split d.o.o., u podnesenoj imovinskoj kartici povodom ponovnog imenovanja / izbora na istu dužnost od 22. siječnja 2021. g. i stanja imovine kako proizlazi iz podataka pribavljenih od nadležnih tijela u odnosu na primanja obveznika za obnašanje javne dužnosti, kreditne obveze i nekretnine.**

Obrazloženje

Člankom 3. stavkom 1. točkom 37. Zakona o sprječavanju sukoba interesa (Narodne novine, broj 143/21., 26/11., 12/12.,126/12., 48/13., 57/15. i 98/19., u daljem tekstu: ZSSI/11, na snazi do 24. prosinca 2021. g.) bilo je propisano kako su predsjednici i članovi uprava trgovačkih društava koja su u većinskom državnom vlasništvu dužnosnici u smislu navedenog Zakona, odnosno njegovi obveznici.

Isto tako, člankom 3. stavkom 1. točkom 39. ZSSI-ja (na snazi od 25. prosinca 2021. g.) propisano je kako su predsjednici i članovi uprava trgovačkih društava u kojima Republika Hrvatska ima većinski udio te predsjednici i članovi uprava trgovačkih društava kojima su većinski vlasnici trgovačka društva u kojima većinski udio ima Republika Hrvatska obveznici u smislu spomenutog Zakona.

Uvidom u registar obveznika, kojega vodi Povjerenstvo, utvrđeno je kako je obveznik Lukša Novak, u relevantnom razdoblju za ovaj predmet, obnašao dužnost direktora trgovačkog društva Zračna luka Split d.o.o. u razdoblju od 12. listopada 2017. g. do 12. listopada 2021. g., a istu dužnost nastavio je obnašati nakon ponovnog imenovanja te istu obnaša i danas.

Slijedom navedenog, Lukša Novak, povodom obnašanja navedene dužnosti, bio je obvezan postupati sukladno odredbama ranije važećeg ZSSI-ja, a nakon toga i sukladno obvezama ZSSI-ja koji je stupio na snagu 25. prosinca 2021. g.

Sukladno odredbi članka 8. stavka 7. ZSSI-ja/11 koji je bio na snazi do 24. prosinca 2021. g., obveznici su bili dužni prijaviti u imovinskoj kartici podatke o nekretninama u vlasništvu, dugovima, preuzetim jamstvima i ostalim obvezama, kao i podatke o dohotku od nesamostalnog rada, dohotku od samostalne djelatnosti, dohotku od imovine i imovinskih prava, dohotku od kapitala, dohotku od osiguranja i drugom dohotku.

Sukladno ranije važećem članku 8. stavku 2. ZSSI-ja bitne promjene u imovini obveznici su bili dužni prijaviti najkasnije istekom godine u kojoj je promjena nastala.

Člankom 27. ZSSI-ja propisano je kako redovita provjera podataka iz podnesene imovinske kartice predstavlja provjeru podataka iz članaka 10. do 12. ZSSI-ja koja se obavlja prikupljanjem, razmjenom podataka i usporedbom prijavljenih podataka o imovini iz podnesenih imovinskih kartica obveznika s pribavljenim podacima od Ministarstva financija, Porezne uprave i drugih nadležnih tijela Republike Hrvatske sukladno odredbama ovoga Zakona i podzakonskih propisa donesenih na temelju ZSSI-ja.

Člankom 28. stavkom 1. ZSSI-ja propisano je kako će Povjerenstvo bez odgađanja zatražiti od obveznika pisano očitovanje s potrebnim dokazima ako prilikom provjere podataka proizlazi mogući nesklad, odnosno nerazmjer između prijavljene imovine iz podnesene imovinske kartice sukladno člancima 10. do 12. ZSSI-ja i stanja imovine kako proizlazi iz pribavljenih podataka nadležnih tijela iz članka 27. ZSSI- ja. Obveznik je dužan, sukladno odredbi članka 28. stavka 2. ZSSI-ja, dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Povjerenstvo je otvorilo predmet provjere imovinskih kartica obveznika Lukše Novaka po službenoj dužnosti, u odnosu na informacije na koje upućuje medijski članak na internetskom portalu www.index.hr, objavljen 10. veljače 2021. g. Iz medijskog članka proizlazi kako se dovodi u pitanje točnost tada prijavljenih podataka u imovinskoj kartici obveznika u odnosu na plaću obveznika, odobrenog kredita obvezniku od trgovačkog društva u kojem obveznik obnaša javnu dužnost, naznačenih nekretnina, kao i nepodnošenje imovinskih kartica kroz duže vremensko razdoblje.

Imajući u vidu navedene okolnosti, potrebno je bilo provesti ciljanu redovitu provjeru pribavljenih podataka u odobrenim imovinskim karticama obveznika, koje su relevantne za razdoblje na koje upućuju navedena saznanja i u odnosu na predmete imovine na koje upućuju navedena saznanja.

Potrebno je istaknuti kako je Povjerenstvo uvidom u sudski registar nadležnog suda za trgovačko društvo Zračna luka Split d.o.o. utvrdilo kako je kao osoba ovlaštena za zastupanje – direktor još od 1998. g. kontinuirano upisan Lukša Novak, a nakon toga nisu upisivani daljnji opozivi i imenovanja na novi mandat. Na zahtjev Povjerenstva, trgovačko društvo Zračna luka Split d.o.o. 17. studenog 2020. g. obavijestilo je Povjerenstvo o odlukama u kojima je u relevantnom razdoblju obveznik opozivan i ponovno imenovan direktorom društva. Kako Povjerenstvo nije imalo saznanja o opozivima i novim imenovanjima obveznika Lukše Novaka, postupajući s povjerenjem u sudski registar, u registru dužnosnika nije upisalo navedene opozive i imenovanja. Stoga je, na temelju dostavljenih odluka, Povjerenstvo zaključilo kako je obveznikov mandat na dužnosti direktora trgovačkog društva Zračna luka Split d.o.o., koji je započeo 1998. g. završio 20. ožujka 2017. g., zatim je od toga dana započeo slijedeći mandat koji je okončan opozivom 12. listopada 2017. g., a od istog dana započeo je mandat obvezniku na istoj dužnosti, koji je relevantan za provjeru u predmetu. U skladu s navedenim, izvršen je upis trajanja mandata obvezniku Lukši Novak i obveznik je zaključkom od 02. prosinca 2020. g. pozvan na podnošenje imovinske kartice povodom ponovnog izbora / imenovanja na dužnost direktora trgovačkog društva Zračna luka Split d.o.o. 20. ožujka 2017. g. i ponovnog izbora / imenovanja na navedenu dužnost 12. listopada 2017. g. Obveznik je imovinsku karticu, u odnosu na ponovno imenovanje / izbor na istu dužnost, podnio 22. siječnja 2021. g.

Nadalje, u predmetu nisu ispitivane okolnosti odobravanja kredita obvezniku od strane trgovačkog društva Zračna luka Split d.o.o., koji se navodi u predmetnom medijskom članku, s obzirom je Povjerenstvo već provelo postupak provjere u predmetu P-48/21, u kojem je 19. ožujka 2021. g. donesena konačna odluka kako se postupak neće pokrenuti s obzirom je iz prikupljenih podataka i dokumentacije proizašlo kako je Ugovor o kreditu sklopljen prije stupanja na snagu ZSSI-ja, a obveznik je svoje ugovorene obveze redovito izvršavao, slijedom čega Povjerenstvo nije steklo saznanja koja bi upućivala na moguću povredu odredbu ZSSI-ja, te je spis uputilo Državnom odvjetništvu Republike Hrvatske na nadležno postupanje. Napominje se kako je obveznik u svim imovinskim karticama navodio navedenu osobnu kreditnu obvezu.

Uvidom u evidencije Povjerenstva utvrđeno je kako je za provjeru u postupku relevantna imovinska kartica koju je obveznik Lukša Novak podnio 22. siječnja 2021. g. povodom ponovnog imenovanja / izbora na istu dužnost u mandatu od 12. listopada 2017. g. do 12. listopada 2021. g.

U postupku provjere podataka u navedenoj imovinskoj kartici u dijelu koji se odnosi na prihode od primanja na mjesečnoj razini od dužnosti za koju se podnosi obveznik je naznačio iznos mjesečnog prihoda u bruto iznosu od 45.344,82 kune, odnosno u neto iznosu od 25.533,59 kune, a u dijelu ostalih prihoda naznačeno je ostvarivanje istih od imovine i imovinskih prava u mjesečnom iznosu od 3.000,00 kuna.

Nadalje, u dijelu „Podatci o nekretninama“ naznačene sljedeće nekretnine:

- kuća s okućnicom, upisano u k. o. Kaštel Lukšić, z. k. ul. …., zajedničko vlasništvo obveznika i bračnog druga obveznika,

- oranica (njiva), upisana u k. o. Kaštel Lukšić, z. k. ul. …., suvlasništvo obveznika s trećim osobama,

- oranica (njiva), upisana u k. o. Kaštel Lukšić, z. k. ul. …., suvlasništvo obveznika s trećim osobama.

Sukladno ustaljenoj i sudski potvrđenoj praksi Povjerenstva, koja je navedena i u objavljenoj Smjernici i uputi Povjerenstva od 24. prosinca 2018. g. o definiranju bitne promjene u imovini koja se mora prijaviti, prijavljeni iznosi redovitih i povremenih primitaka, koji se prijavljuju u imovinskoj kartici na mjesečnoj ili godišnjoj razini, mogu odstupati od stvarno ostvarenih primitaka u relevantnom razdoblju do 10 %, dok se svako veće odstupanje smatra bitnom promjenom, odnosno izostanak prijave takve bitne promjene dovodi do mogućeg nesklada, odnosno nerazmjera u imovinskom stanju u smislu ZSSI-ja.

S obzirom je obveznik Lukša Novak u imovinskoj kartici povodom ponovnog imenovanja / izbora na istu dužnost 12. listopada 2017. g. naznačio iznos mjesečnog prihoda od dužnosti u bruto iznosu od 45.344,82 kune, odnosno u neto iznosu od 25.533,59 kuna, na godišnjoj razini gledano u 2018. g., uvidom u Informatički sustav Porezne uprave, utvrđeno je kako je obveznik u naznačenom vremenskom razdoblju ostvario primitak na osnovi radnog odnosa u ukupnom iznosu od 315.231,12 kuna, u 2019. g. u ukupnom iznosu od 329.287,21 kunu i u 2020. g. u ukupnom iznosu od 294.939,33 kune, sve što je unutar 10 % razlike između iznosa naznačenog u imovinskoj kartici i ostvarenog prihoda prema podacima Porezne uprave od poslodavca s naznačene osnove u naznačenim godinama. Nadalje, obveznik je u imovinskoj kartici naznačio ostvarivanje prihoda od imovine i imovinskih prava, a što je provjerom potvrđeno uvidom u Informatički sustav Porezne uprave.

Nadalje, uvidom u Informatički sustav Porezne uprave i Zajednički informacijski sustav zemljišnih knjiga i katastra zemljišne knjige utvrđeno je kako su kod Općinskog suda u Splitu, Zemljišnoknjižnog odjela Kaštel Lukšić, k.o. Kaštel Lukšić, upisane nekretnine, površinom i u vlasništvu kako je to obveznik naznačio u provjeravanoj imovinskoj kartici.

Slijedom navedenog, iz usporedbe podataka iz provjeravane imovinske kartice obveznika Lukše Novaka i podataka prikupljenih od nadležnih tijela u Republici Hrvatskoj ne proizlazi mogući nesklad, odnosno nerazmjer između prijavljenih podataka o nekretninama u provjeravanoj imovinskoj kartici podnesenoj povodom ponovnog imenovanja / izbora na istu dužnost 12. listopada 2017. g. i podataka o nekretninama u Zajedničkom informacijskom sustavu zemljišnih knjiga, odnosno iz podataka porezne uprave. Također, mogući nesklad, odnosno nerazmjer nije utvrđen niti u dijelu podataka koji se odnose na plaću obveznika, usporedbom podataka u provjeravanoj imovinskoj kartici i podatka iz Informacijskog sustava Porezne uprave.

Zaključno, iz provedene provjere proizlazi kako u relevantnoj imovinskoj kartici, odnosno u prijavljenom imovinskom stanju koje se odnosi na razdoblje iz prijave, nije postojao nesklad niti nerazmjer obveznika Lukše Novaka u vezi navoda iz medijskog članka, stoga nije bilo niti povoda za donošenje zaključka prema članku 28. ZSSI-ja niti prosljeđivanja prikupljene dokumentacije Ministarstvu financija, Poreznoj upravi, na temelju članka 29. stavka 2. ZSSI-ja.

Slijedom navedenog, Povjerenstvo je donijelo zaključak kao u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Lukša Novak, osobna dostava

Zračna luka Split d.o.o.

1. Pismohrana